钦定古今图书集成/明伦汇编/官常典/第619卷 > 《循吏传序》后汉·书
## 钦定古今图书集成/明伦汇编/官常典/第619卷 > 《循吏传序》后汉·书

初，光武长于民间，颇达情伪，见稼穑艰难，百姓病害，
至天下已定，务用安静，解王莽之繁密，还汉世之轻
法。身衣大练，色无重彩，耳不听郑、卫之音，手不持珠
玉之玩，宫房无私爱，左右无偏恩。建武十三年，异国
有献名马者，日行千里，又进宝剑，贾兼百金。诏以“马
驾鼓车，剑赐骑士。损上林池籞之官，废骋望弋猎之”
事。其以手迹赐方国者，皆一札十行，细书成文，勤约
之风，行于上下。数引公卿郎将，列于禁坐，广求民瘼，
观纳风谣。故能内外匪懈，百姓宽息。自临宰邦邑者，
竞能其官。若杜诗守南阳，号为“杜母”；任延锡光，移变
边俗。斯其绩用之最章章者也。又第五伦、宋均之徒，
亦足有可称谈。然建武、永平之间，吏“事刻深，亟以谣
言单辞，转易守长，故朱浮数上《谏书》，箴切峻政；锺离
意等亦规讽殷勤，以长者为言，而不能得也。所以中
兴之美，盖未尽焉。自章和以后，其有善绩者往往不
绝，如鲁恭、吴祐、刘宽及颍川四长，并以仁信笃诚，使
人不欺王堂，陈宠委任贤良而职事自理，斯皆可以
感物而行化也。”边凤、延笃先后为京兆尹，时人以辈
前世赵张。又王涣、任峻之为洛阳令，明发奸伏，吏端
禁止。然导德齐礼，有所未充，亦一时之良能也。今缀
集殊闻显迹，以为《循吏篇》云。